2. ลักษณะการประกอบธุรกิจ

1.  ความเป็นมา

ตามมติคณะรัฐมนตรี เมื่อวันที่ 30 พฤศจิกายน 2542
อนุมัติแผนการระดมทุนจากภาคเอกชนในโครงการโรงไฟฟ้าราชบุรี โดยการจัดตั้งบริษัท
ผลิตไฟฟ้าราชบุรีโฮลดิ้ง จำกัด แล้วระดมทุนโดยเสนอขายหุ้นให้แก่ประชาชนทั่วไป
และนำบริษัทฯเข้าจดทะเบียนในตลาดหลักทรัพย์แห่งประเทศไทย พร้อมกันนี้
ได้แต่งตั้งคณะกรรมการดำเนินการระดมทุนจากภาคเอกชนในโครงการโรงไฟฟ้าราชบุรี
(คณะกรรมการดำเนินการฯ) ประกอบด้วย
เลขาธิการคณะกรรมการนโยบายพลังงานแห่งชาติเป็นประธาน ผู้แทนกระทรวงการคลัง
ผู้แทนสำนักงานอัยการสูงสุด ผู้แทนสำนักนายกรัฐมนตรี ผู้แทนบริษัท ผลิตไฟฟ้าราชบุรีโฮลดิ้ง จำกัด
เป็นกรรมการ และผู้แทน กฟผ. เป็นกรรมการและเลขานุการ
โดยมอบหมายให้คณะกรรมการดำเนินการฯ
มีอำนาจหน้าที่ในการกำกับดูแลแผนการระดมทุนจากภาคเอกชนในโครงการโรงไฟฟ้าราชบุรี

กฟผ. ได้จัดตั้ง บริษัท ผลิตไฟฟ้าราชบุรีโฮลดิ้ง จำกัด มีชื่อภาษาอังกฤษว่า Ratchaburi
Electricity Generating Holding Company Limited เมื่อวันที่ 7 มีนาคม 2543
ด้วยทุนจดทะเบียนเริ่มต้นที่เรียกชำระแล้ว 300 ล้านบาท โดยเป็นหุ้นสามัญจำนวน 30 ล้านหุ้น
มูลค่าหุ้นที่ตราไว้หุ้นละ 10 บาท กฟผ. ถือหุ้นร้อยละ 100 ต่อมาในวันที่ 18 สิงหาคม 2543
บริษัทฯ ได้จดทะเบียนเป็นบริษัทมหาชนจำกัด และจดทะเบียนเพิ่มทุนเป็น 14,500 ล้านบาท
และเมื่อวันที่ 11 ตุลาคม 2543 คณะกรรมการกำกับหลักทรัพย์และตลาดหลักทรัพย์ (กลต.)
อนุญาตให้เสนอขายหุ้นสามัญเพิ่มทุนครั้งแรกของบริษัทฯ ให้แก่ประชาชนทั่วไป
และตลาดหลักทรัพย์แห่งประเทศไทยรับหลักทรัพย์ของบริษัทฯ ให้เป็นหลักทรัพย์จดทะเบียนเมื่อวันที่
13 ตุลาคม 2543 และในวันที่ 2 พฤศจิกายน 2543 หลักทรัพย์ของบริษัทฯ
เข้าซื้อขายในตลาดหลักทรัพย์แห่งประเทศไทยเป็นวันแรก

  2.2 การประกอบธุรกิจ

บริษัท ฯ มีลักษณะการประกอบธุรกิจในรูปของบริษัทโฮลดิ้ง ปัจจุบันได้ลงทุนในบริษัทย่อยจำนวน 2
แห่ง มีรายได้หลักจากเงินปันผลของบริษัทย่อย

เงื่อนไขในการจ่ายเงินปันผลของบริษัท
ผลิตไฟฟ้าราชบุรีซึ่งเป็นบริษัทย่อยหลักจะเป็นไปตามเกณฑ์การจ่ายเงินปันผลของบริษัทจำกัด กล่าวคือ
จะจ่ายเงินปันผลจากกำไรสุทธิหลังหักเงินสำรองตามกฎหมายแล้ว ทั้งนี้
จะต้องเป็นไปตามเงื่อนไขในสัญญาเงินกู้และจะต้องมีเงินสดคงเหลืออยู่ในบัญชีผู้กู้ยืมด้วย บริษัท
ผลิตไฟฟ้าราชบุรี มีลักษณะการประกอบธุรกิจเช่นเดียวกับผู้ผลิตไฟฟ้าเอกชนรายอื่นๆ
รายได้หลักจะมาจากการขายไฟฟ้าตามสัญญาซื้อขายไฟฟ้าซึ่งได้ลงนามกับ กฟผ. เมื่อวันที่ 9 ตุลาคม
2543 จำนวน 2 สัญญา คือ สัญญาซื้อขายไฟฟ้าสำหรับโรงไฟฟ้าพลังความร้อน
และสัญญาซื้อขายไฟฟ้าสำหรับโรงไฟฟ้าพลังความร้อนร่วม สัญญาทั้ง 2 ฉบับมีอายุ 25 ปี

บริษัท ฯ ได้จัดตั้ง “บริษัท ราชบุรีพลังงาน” เมื่อวันที่ 4 กันยายน 2544 โดยบริษัทฯ ถือหุ้นร้อยละ
100 ด้วยทุนจดทะเบียน 10 ล้านบาท
มีวัตถุประสงค์เพื่อศึกษาและเข้าร่วมลงทุนในธุรกิจและโครงการตามวัตถุประสงค์
และแผนการดำเนินกิจการของบริษัทฯ
ซึ่งต้องการเน้นการลงทุนในกิจการโรงไฟฟ้าพลังน้ำขนาดเล็กในประเทศเป็นหลัก
และเพื่อเป็นการสร้างมูลค่าเพิ่มให้กับผู้ถือหุ้นของบริษัทฯ ขณะนี้ บริษัท ราชบุรีพลังงาน
ได้ร่วมลงทุนกับ กฟผ. ในรูปแบบของผู้ผลิตไฟฟ้ารายเล็กที่ใช้พลังงานหมุนเวียน (Non-Firm)
ในโครงการติดตั้งเครื่องกำเนิดไฟฟ้าพลังน้ำขนาดเล็กที่เขื่อนของกรมชลประทาน 3 แห่ง ได้แก่
เขื่อนป่าสักชลสิทธิ์ จังหวัดลพบุรี เขื่อนเจ้าพระยา จังหวัดชัยนาท และเขื่อนคลองท่าด่าน
จังหวัดนครนายก โดยมีกำลังการผลิตติดตั้งรวมประมาณ 28 เมกะวัตต์
โดยคาดว่าการก่อสร้างจะแล้วเสร็จพร้อมจ่ายกระแสไฟฟ้าในเชิงพาณิชย์ได้ภายในปี 2548
และเมื่อวันที่ 22 มกราคม 2546 บริษัท ราชบุรีพลังงาน ได้เพิ่มทุนจดทะเบียนอีก 180 ล้านบาท
รวมเป็นทุนจดทะเบียนทั้งสิ้น 190 ล้านบาท
เพื่อนำไปใช้ลงทุนในโครงการโรงไฟฟ้าพลังน้ำขนาดเล็กทั้ง 3 โครงการดังกล่าว

โครงสร้างการถือหุ้น

บริษัท ฯ ได้เข้าลงทุนในบริษัทย่อย 2 บริษัท คือ บริษัท ผลิตไฟฟ้าราชบุรี และบริษัท
ราชบุรีพลังงาน โดยมีสัดส่วนการถือหุ้นคิดเป็น 100% ใน 2 บริษัทย่อย ดังกล่าว

  2.3 โครงสร้างรายได้ตามสัญญาซื้อขายไฟ

ค่าไฟฟ้าที่ กฟผ. จ่ายให้กับบริษัท ผลิตไฟฟ้าราชบุรี
ตามสัญญาซื้อขายไฟฟ้าจะต้องเพียงพอกับรายจ่ายในการดำเนินการและการชำระหนี้ นอกจากนี้
ยังต้องเพียงพอที่จะจ่ายผลตอบแทนให้กับผู้ถือหุ้นอีกด้วย
เช่นเดียวกับสัญญาซื้อขายไฟฟ้าของผู้ผลิตไฟฟ้าเอกชน (IPP)
โครงสร้างรายได้พื้นฐานของบริษัทผลิตไฟฟ้าราชบุรี ภายใต้สัญญาซื้อขายไฟฟ้าของโรงไฟฟ้าราชบุรี
แบ่งออกเป็น 2 ส่วนหลัก ๆ คือ

1.  ค่าความพร้อมจ่ายพลังไฟฟ้า (Availability Payment “AP”)

ค่าความพร้อมจ่ายพลังไฟฟ้า กำหนดขึ้นเพื่อให้ครอบคลุมค่าใช้จ่ายคงที่ทั้งหมด ซึ่งได้แก่
ค่าใช้จ่ายคงที่ในการดำเนินการและบำรุงรักษา ค่าใช้จ่ายบำรุงรักษาหลัก
ค่าใช้จ่ายในการขายและบริหาร การชำระคืนดอกเบี้ยเงินกู้และเงินกู้
และผลตอบแทนการลงทุนต่อผู้ถือหุ้น
โดยทั่วไปแล้วค่าความพร้อมจ่ายพลังไฟฟ้าจะขึ้นอยู่กับว่าโรงไฟฟ้ามีความพร้อมที่จะผลิตและจ่ายกระแสไฟฟ้าได้ตามที่
กฟผ. ต้องการโดยไม่คำนึงถึงว่า กฟผ. จะสั่งให้โรงไฟฟ้าจ่ายไฟฟ้าหรือไม่ก็ตาม

ค่าความพร้อมจ่ายพลังไฟฟ้าเต็ม (Full Availability Payment)
สำหรับโรงไฟฟ้าแต่ละโรงถูกกำหนดจากประมาณการต้นทุนคงที่ที่บริษัท ผลิตไฟฟ้าราชบุรี
จะต้องมีขึ้นเนื่องจากการจัดการหาเงินทุนและเงินกู้เพื่อใช้ตามสัญญาจะซื้อจะขายทรัพย์สิน
และเพื่อบำรุงรักษาและปฏิบัติการโรงไฟฟ้าทุกโรงเพื่อให้ได้กำลังผลิตตามสัญญา
ซึ่งส่วนประกอบบางส่วนของค่าใช้จ่ายคงที่ดังกล่าวจะมีการปรับตามดัชนีที่ระบุไว้เพื่อครอบคลุมค่าใช้จ่ายที่เพิ่มขึ้นเนื่องจากเงินเฟ้อ
การผันผวนของค่าเงินบาทไทยต่อเงินดอลล่าร์สหรัฐ และการผันผวนของอัตราดอกเบี้ย Minimum
Lending Rate (MLR) โดยประมาณการต้นทุนคงที่จะประกอบด้วย

1.  ค่าใช้จ่ายเกี่ยวกับการชำระหนี้ รวมถึงการชำระคืนเงินต้น ดอกเบี้ย
    และค่าธรรมเนียมเงินกู้ต่างๆ ทุกงวด
    โดยค่าใช้จ่ายส่วนดอกเบี้ยจ่ายจะอ้างอิงกับอัตราดอกเบี้ย MLR

2.  อัตราผลตอบแทนการลงทุนในบริษัท ผลิตไฟฟ้าราชบุรี ของบริษัท ผลิตไฟฟ้าราชบุรีโฮลดิ้ง
    จำกัด (มหาชน)

3.  ชิ้นส่วนอุปกรณ์และการให้บริการบำรุงรักษาหลัก
    จะมีการปรับราคาเมื่อมีชิ้นส่วนอุปกรณ์ที่นำเข้าจากต่างประเทศตามดัชนีมูลค่าหน่วยการผลิต
    (MUV)
    ที่ประกาศเป็นรายปีโดยแผนกดัชนีราคาของธนาคารโลกและตามอัตราแลกเปลี่ยนระหว่างเงินบาทและเงินเหรีญญสหรัฐ
    สำหรับชิ้นส่วนอุปกรณ์ที่จัดหาได้ภายในประเทศและค่าบริการจะมีการปรับราคาตามดัชนีราคาผู้บริโภคไทย

4.  ค่าปฏิบัติการ ค่าบำรุงรักษา และค่าบริการงานคงที่
    ซึ่งจะมีการปรับราคาตามดัชนีราคาผู้บริโภคไทย

5.  ค่าประกันภัยตามที่กำหนด

6.  ภาษีเงินได้

    2.  ค่าพลังงานไฟฟ้า (Energy Payment)

ค่าพลังงานไฟฟ้าถูกกำหนดขึ้นเพื่อเป็นการชดเชยให้กับบริษัทผลิตไฟฟ้าราชบุรี จำกัด
สำหรับพลังงานไฟฟ้าสุทธิที่ผลิตได้และนำส่งให้ กฟผ. ในแต่ละเดือน
ค่าพลังงานไฟฟ้ามีส่วนประกอบหลักสองส่วนคือ

1.  ค่าเชื้อเพลิง (Fuel Payment)

2.  ค่าใช้จ่ายผันแปรในการปฏิบัติการและบำรุงรักษา(Variable Operating and
    Maintenance Payment)

โครงสร้างรายได้ของบริษัทฯ และบริษัทย่อย ปี 2543 –2545

  -------------------------- ------------------- --------- ------------ -------- ------------ -------- ----------- --------
  ผลิตภัณฑ์                     ดำเนินการโดย         % การถือหุ้น รายได้ ปี 2545          รายได้ ปี 2544          รายได้ ปี     
                                                                                                       2543        

                                                 ของบริษัท   ล้านบาท       %        ล้านบาท       %        ล้านบาท      %

  รายได้ค่าขายไฟฟ้า             บริษัท ผลิตไฟฟ้าราชบุรี   100%                                                               

  - ค่าความพร้อมจ่ายพลังไฟฟ้า                                   9,360.022    33.24    6,444.079    35.97    876.761     31.34

  - ค่าพลังงานไฟฟ้า                                           18,133.195   64.41    10,978.618   61.29    1,887.663   67.47

  ดอกเบี้ยรับ                   บมจ.                          25.971       0.09     21.136       0.12     16.332      0.58
                             ผลิตไฟฟ้าราชบุรีโฮลดิ้ง                                                                     

                             บริษัท ผลิตไฟฟ้าราชบุรี   100%      148.480      0.53     105.883      0.59     15.295      0.55

                             บริษัท ราชบุรีพลังงาน    100%      0.238        -        0.091        -        -           -

  เงินชดเชยจากการส่งมอบ        บริษัท ผลิตไฟฟ้าราชบุรี   100%      322.302      1.14     353.720      1.97     -           -
  โรงไฟฟ้าพลังความร้อนร่วมล่าช้า                                                                                         

  เงินชดเชยจากการปรับปรุงระบบ   บริษัท ผลิตไฟฟ้าราชบุรี   100%      132.110      0.47     -            -        -           -
  เผาไหม้โรงไฟฟ้า                                                                                                    

  อื่น ๆ                       บมจ.                          0.019        -        0.193        -        -           -
                             ผลิตไฟฟ้าราชบุรีโฮลดิ้ง                                                                     

                             บริษัท ผลิตไฟฟ้าราชบุรี   100%      32.525       0.12     10.581       0.06     1.544       0.06

  รวมรายได้                                                 28,154.862   100.00   17,914.301   100.00   2,797.595   100.00

                                                                                                                   
  -------------------------- ------------------- --------- ------------ -------- ------------ -------- ----------- --------

  2.4 ความคืบหน้าของการดำเนินการตามเป้าหมาย

1) บริษัท ผลิตไฟฟ้าราชบุรี 

บริษัท ผลิตไฟฟ้าราชบุรี เป็นบริษัทแกนในการดำเนินธุรกิจผลิตไฟฟ้า
โดยรับโอนทรัพย์สินของโครงการโรงไฟฟ้าราชบุรี จาก กฟผ. เมื่อวันที่ 31 ตุลาคม 2543
ได้แก่โรงไฟฟ้าพลังความร้อนจำนวน 2 เครื่อง กำลังการผลิตเครื่องละ 735 เมกะวัตต์
ทรัพย์สินที่ใช้ร่วมกัน ที่ดิน และทรัพย์สินอื่นๆ และในระหว่างปี 2545
ได้รับโอนโรงไฟฟ้าพลังความร้อนร่วมจาก กฟผ. จำนวน 3 ชุด กำลังการผลิตชุดละ 725
เมกะวัตต์ โดยชุดที่ 1 และ 2 รับโอนเมื่อวันที่ 18 เมษายน 2545 และชุดที่ 3 เมื่อวันที่ 1
พฤศจิกายน 2545 ทำให้มีกำลังผลิตติดตั้งรวมทั้งสิ้น 3,645 เมกกะวัตต์
จึงเป็นบริษัทเอกชนที่มีโรงไฟฟ้าขนาดใหญ่ที่สุดในประเทศไทย

2) บริษัท ราชบุรีพลังงาน

ในปลายปี 2544 บริษัทฯได้ร่วมกับ กฟผ
ยื่นข้อเสนอเพื่อรับเงินสนับสนุนจากกองทุนเพื่อส่งเสริมการอนุรักษ์พลังงาน
เพื่อดำเนินงานโครงการติดตั้ง เครื่องกำเนิดไฟฟ้าพลังน้ำขนาดเล็กที่เขื่อนของกรมชลประทาน 3
แห่ง คือที่เขื่อนป่าสักชลสิทธิ์ จังหวัดลพบุรี เขื่อนเจ้าพระยา จังหวัดชัยนาท และเขื่อนคลองท่าด่าน
จังหวัดนครนายก โดยมีกำลังการผลิตรวมประมาณ 28 เมกะวัตต์ โดยบริษัทฯ
ได้ดำเนินการจัดประชุมรับฟังความคิดเห็นจากชุมชนในพื้นที่ก่อสร้างโครงการทั้ง 3 แห่ง
เพื่อสรุปผลการประชุมประกอบการขออนุมัติรับเงินสนับสนุนจากกองทุนเพื่อส่งเสริมการอนุรักษ์พลังงาน
ซึ่งคาดว่าจะได้รับอนุมัติและเริ่มก่อสร้างได้ในปี 2546 ใช้เวลาก่อสร้างประมาณ 24 เดือน
ต่อมาในเดือนกุมภาพันธ์ 2545 บริษัทฯ ได้โอนสิทธิการดำเนินการโครงการดังกล่าวให้บริษัท
ราชบุรีพลังงาน ในปี 2545 จึงยังไม่มีรายได้หลักและผลประกอบการเมื่อสิ้นปี 2545 ขาดทุนสุทธิ
4,325,443.11 บาท